ACAP คาดผลการดำเนินงาน Q4 โตเด่น ตั้งเป้ายอดปล่อยสินเชื่อปีนี้โต 2 พันลบ.
ACAP คาดผลการดำเนินงาน Q4/58 เติบโตโดดเด่น ตั้งเป้ายอดปล่อยสินเชื่อปีนี้โตกว่า 2 พันลบ. เผยมีแผนนำ "โกลบอล เซอร์วิส เซ็นเตอร์" ผู้ดำเนินธุรกิจ Call Center เข้า mai ภายในปี 61
6 ม.ค. 2559

นางสาวสุกัญญา สุขเจริญไกรศรี ประธานเจ้าหน้าที่บริหาร บริษัท เอแคป แอ๊ดไวเซอรี่ จำกัด (มหาชน) หรือ ACAP เปิดเผยว่า ผลการดำเนินงานไตรมาส 4/58 เติบโตอย่างโดดเด่น  หลังจากไตรมาส 3/58 บริษัทสามารถพลิกกลับมามีกำไร หลังการปรับโครงสร้างธุรกิจและการบริหารภายใน ซึ่งถือเป็นการส่งสัญญาณว่า ACAP เป็นบริษัทที่พลิกฟื้นกลับมาอีกครั้งอย่างแท้จริง (Turnaround)
สำหรับแผนการดำเนินธุรกิจในปี 59 บริษัทตั้งเป้ายอดปล่อยสินเชื่อไว้ที่ระดับ 2,000 ล้านบาท หลังจากมีการปรับโครงสร้างธุรกิจภายใน สำหรับรายได้ที่ได้จะมาจากงานให้บริการและปล่อยสินเชื่อของบริษัทย่อย ซึ่งบริษัทฯถือหุ้นในสัดส่วนร้อยละ 99.99 อาทิ บริษัท โอเคแคช จำกัด (OKCASH) ดำเนินธุรกิจให้บริการปล่อยสินเชื่อ ซึ่งคาดว่าในปีนี้จะสามารถปล่อยสินเชื่อได้กว่า 2,000 ล้านบาท
ทั้งนี้ เมื่อปลายปีที่ผ่านมาบริษัท โอเค แคช จำกัด ได้ลงนามสัญญาความร่วมมือทางธุรกิจในการเป็นผู้สนับสนุนการปล่อยสินเชื่อให้กับลูกค้าที่ต้องการลงทุนซื้อตู้เติมเงินออน ไลน์ กับบริษัท เวนดิ้ง คอร์ปอเรชั่น จำกัด (VDC) ผู้ดำเนินธุรกิจเป็นผู้ผลิตตู้เติมเงินออนไลน์ ซึ่งเป็นบริษัทย่อยของ บมจ.คราวน์ เทค แอดวานซ์ (AJD) โดยคาดว่าจะมียอดปล่อยสินเชื่อในไตรมาสแรกปีนี้กว่า 600 ล้านบาท อีกทั้งกำลังเจรจาปล่อยสินเชื่อประเภท SME คาดว่าจะสามารถปล่อยได้อีกกว่า 1,000 ล้านบาท
นอกจากนี้ ยังมีบริษัท โกลบอล เซอร์วิส เซ็นเตอร์ จำกัด ซึ่งดำเนินธุรกิจการให้บริการศูนย์ลูกค้าสัมพันธ์ (Call Center) ให้แก่ลูกค้าในธุรกิจสถาบันการเงิน ธุรกิจสื่อสาร ธุรกิจยานยนต์ การให้บริการรวบรวมข้อมูล (Survery) รวมไปถึงธุรกิจให้บริการติดตามหนี้โดยคาดว่าในปีนี้จะมีรายได้ประมาณ 120 ล้านบาท และมีเป้าหมายจะนำบริษัทเข้าตลาดหลักทรัพย์เอ็มเอไอ (mai) ภายในปี 2561
อีกทั้งยังมีบริษัท แคปปิตอล โอเค จำกัด ดำเนินธุรกิจในการให้บริการสินเชื่อส่วนบุคคลเพื่อการอุปโภคและบริโภคหรือสินเชื่อแก่ลูกค้ารายย่อย อาทิ สินเชื่อส่วนบุคคล (Personal Loan) ,สินเชื่อเงินผ่อน (Sales Finance) ,สื่อเชื่อบัตรเครดิต(Credit Card),สินเชื่อธุรกิจเช่าซื้อ (Hire Purchase) ภายใต้แบรนด์ “CAPITAL OK” บริษัท เอแคป คอนซัลติ้ง จำกัด ดำเนินธุรกิจให้บริการทั้งในด้านของกฎหมายและการให้บริการสอบทานกระแสเงินสด (Cash Mornitoring) และบริษัท บริหารสินทรัพย์ เอแคป(เอเชีย) จำกัด ซึ่งประกอบธุรกิจบริษัทบริหารสินทรัพย์ ซึ่งมีความพร้อมในการเข้าประมูลพอร์ตบริหารสินทรัพย์ในอนาคต
“โครงสร้างรายได้ของบริษัทส่วนใหญ่ เป็นรายได้ที่เกิดจากงานของบริษัทย่อย เนื่องจากโครงสร้างของบริษัทฯเป็นโฮลดิ้ง โดยในปีนี้รายได้ส่วนใหญ่จะมาจากการปล่อยสินเชื่อทั้งที่เป็นสินเชื่อระยะสั้นและระยะยาว ส่วนรายได้ที่เหลือก็จะมาจากงานเกี่ยวกับ Call Center งานรับจ้างติดตามหนี้ รวมถึงการให้บริการสอบทานกระแสเงินสด (Cash Mornitoring) ทำให้เรามั่นใจว่าในปี 59 นี้ บริษัทฯ จะมีรายได้และกำไรเติบโตได้สูงขึ้นจากปีก่อนอย่างมีนัยสำคัญ”นางสาวสุกัญญากล่าว
 